KOMMISSIONENS BESLUTNING af 20. november 1997 om proceduren for attestering af byggevarer i henhold til artikel 20, stk. 2, i Rådets direktiv 89/106/EØF for så vidt angår gulv- og terrænbelægninger (EØS-relevant tekst) (97/808/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), ændret ved direktiv 93/68/EØF (2), særlig artikel 13, stk. 4, og

ud fra følgende betragtninger:

Kommissionen skal i forbindelse med attestering af en byggevares overensstemmelse vælge mellem de to procedurer i artikel 13, stk. 3, i direktiv 89/106/EØF og i alle tilfælde vælge »den billigste procedure, der er forenelig med sikkerhedshensyn«; det skal således for en given vare eller varetype afgøres, om en produktionskontrolordning i fabrikken på fabrikantens ansvar er en nødvendig og tilstrækkelig betingelse for attestering af overensstemmelse, eller om det er nødvendigt at inddrage et autoriseret certificeringsorgan af grunde, der vedrører kriterierne i artikel 13, stk. 4;

i henhold til artikel 13, stk. 4, skal den således fastlagte procedure anføres i mandaterne og i de tekniske specifikationer; begrebet varer eller varetyper bør derfor defineres på samme måde som i mandaterne og i de tekniske specifikationer;

de to procedurer, der er fastlagt i artikel 13, stk. 3, er nærmere beskrevet i bilag III til direktiv 89/106/EØF; det må derfor for hver vare eller varetype gøres klart ved henvisning til bilag III, hvilke metoder der skal anvendes ved gennemførelsen af de to procedurer, idet visse ordninger ifølge bilag III skal anvendes fortrinsvis;

den procedure, der er anført i artikel 13, stk. 3, litra a), svarer til ordningerne i bilag III, afsnit 2, nr. ii), variant 1, uden løbende overvågning, samt varianterne 2 og 3, mens proceduren i artikel 13, stk. 3, litra b), svarer til ordningerne i bilag III, afsnit 2, nr. i), og bilag III, afsnit 2, nr. ii), variant 1, med løbende overvågning;

de i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -

VEDTAGET FØLGENDE BESLUTNING:

Artikel 1

For byggevarer og byggevaregrupper, der er anført i bilag I, attesteres overensstemmelsen ved en procedure, hvorefter fabrikanten er eneansvarlig for en produktionskontrolordning i fabrikken, som sikrer, at varerne er i overensstemmelse med de relevante tekniske specifikationer.

Artikel 2

For byggevarer, der er anført i bilag II, attesteres overensstemmelsen ved en procedure, hvorefter der som supplement til produktionskontrolordningen i fabrikken, som gennemføres af fabrikanten, inddrages et autoriseret certificeringsorgan i bedømmelsen og overvågningen af produktionskontrollen eller af selve varen.

Artikel 3

I standardiseringsmandater anføres det, hvilken procedure der skal anvendes til attestering af overensstemmelse i henhold til bilag III.

Artikel 4

Denne beslutning er rettet til medlemsstaterne.

Udfærdiget i Bruxelles, den 20. november 1997.

På Kommissionens vegne

Martin BANGEMANN

Medlem af Kommissionen

(1) EFT L 40 af 11. 2. 1989, s. 12.

(2) EFT L 220 af 30. 8. 1993, s. 1.

BILAG I

Gulv- og terrænbelægninger

Stive belægninger til udendørs anvendelse og vejbelægning (befæstningsplader, herunder brosten, fortovsfliser, kantsten, blokke, ovenlyssten; vejrbestandige metalplader; stive terrænfliser; skiferfliser; fliser; mosaiksten; gulvtegl; terrazzofliser; strækmetalbelægning eller ristedæk; riste).

Stive belægninger til indendørs anvendelse, herunder indendørs lokaliteter for offentlig transport i form af komponenter (befæstningsplader, fliser, mosaiksten, parket, belægningselementer af betonvæv eller metalplade, gulvriste, stive laminerede gulvbelægninger, træbaserede byggevarer) og i form af bærende systemer, der markedsføres som samlesæt (edb-gulve, huldæk); med hensyn til reaktion ved brand er der tale om belægninger i klasse AFL, BFL eller CFL, når ydeevnen på dette punkt ikke kan ændre sig under fremstillingen, i klasse DFL, EFL eller FFL samt i klasse AFL, når der i henhold til Kommissionens beslutning 96/603/EF (1) ikke kræves prøvning for reaktion ved brand.

Elastiske belægninger og tekstilbelægninger til indendørs anvendelse i form af homogene og heterogene elastiske gulvbelægninger, der leveres som fliser, plader eller ruller (tekstilbelægninger, også i fliseform; plast- og gummiplader (aminoplastiske varmhærdende belægninger); linoleum og kork; antistatiske plader; løst udlagte fliser; elastiske laminerede belægninger); med hensyn til reaktion ved brand er der tale om belægninger i klasse AFL, BFL eller CFL, når ydeevnen på dette punkt ikke kan ændre sig under fremstillingsprocessen, i klasse DFL, EFL eller FFL samt i klasse AFL, når der i henhold til beslutning 96/603/EF ikke kræves prøvning for reaktion ved brand.

Elastiske belægninger og tekstilbelægninger til udendørs anvendelse i form af homogene og heterogene elastiske belægninger, der leveres som fliser, plader eller ruller (tekstilbelægninger, også i fliseform; plast- og gummiplader (aminoplastiske varmhærdende belægninger); linoleum og kork; antistatiske plader; løst udlagte fliser; elastiske laminerede belægninger).

(1) EFT L 267 af 19. 10. 1996, s. 23.

BILAG II

Gulv- og terrænbelægninger

Stive gulvbelægninger til indendørs anvendelse, herunder lokaliteter for offentlig transport i form af komponenter (befæstningsplader, fliser, mosaiksten, parket, belægningselementer af betonvæv eller metalplade, gulvriste, stive laminerede gulvbelægninger, træbaserede byggevarer) og i form af bærende systemer, der markedsføres som samlesæt (edb-gulve, huldæk); med hensyn til reaktion ved brand er der tale om belægninger i klasse AFL, BFL eller CFL, når ydeevnen på dette punkt kan ændre sig under fremstillingen, (normalt byggevarer, som udsættes for kemiske forandringer, f.eks. brandhæmmende midler, eller byggevarer, for hvilke ændringer i sammensætningen kan medføre ændringer i ydeevnen med hensyn til reaktion ved brand).

Elastiske belægninger og tekstilbelægninger til indendørs anvendelse i form af homogene og heterogene elastiske gulvbelægninger, der leveres som fliser, plader eller ruller (tekstilbelægninger, også i fliseform; plast- og gummiplader (aminoplastiske varmhærdende belægninger); linoleum og kork; antistatiske plader; løst udlagte fliser; elastiske laminerede belægninger); med hensyn til reaktion ved brand er der tale om belægninger i klasse AFL, BFL eller CFL, når ydeevnen på dette punkt kan ændre sig under fremstillingen (normalt byggevarer, som udsættes for kemiske forandringer, f.eks. brandhæmmende midler, eller byggevarer, for hvilke ændringer i sammensætningen kan medføre ændringer i ydeevnen med hensyn til reaktion ved brand).

BILAG III

BYGGEVAREGRUPPE

GULV- OG TERRÆNBELÆGNINGER (1/2)

Systemer for attestering af overensstemmelse

For den eller de nedenfor anførte byggevarer og forudsatte anvendelser anmodes Den Europæiske Standardiseringsorganisation/Den Europæiske Komité for Elektroteknisk Standardisering (CEN/Cenelec) om at specificere følgende system eller systemer for attestering af overensstemmelse i den eller de relevante harmoniserede standarder:

>TABELPOSITION>

Systemet bør specificeres således, at det også kan anvendes, når det ikke er nødvendigt at fastlægge ydeevnen for en bestemt egenskab, fordi der i mindst en medlemsstat ikke stilles lovbestemte krav for den pågældende egenskab (se direktiv 89/106/EØF, artikel 2, stk. 1, og - i givet fald - punkt 1.2.3 i basisdokumenterne). I sådanne tilfælde må fabrikanten ikke pålægges at kontrollere den pågældende egenskab, hvis han ikke ønsker at oplyse byggevarens ydeevne på det punkt.

BYGGEVAREGRUPPE

GULV- OG TERRÆNBELÆGNINGER (2/2)

Systemer for attestering af overensstemmelse

For den eller de nedenfor anførte byggevarer og forudsatte anvendelser anmodes Den Europæiske Standardiseringsorganisation/Den Europæiske Komité for Elektroteknisk Standardisering (CEN/Cenelec) om at specificere følgende system eller systemer for attestering af overensstemmelse i den eller de relevante harmoniserede standarder:

>TABELPOSITION>

Systemet bør specificeres således, at det også kan anvendes, når det ikke er nødvendigt at fastlægge ydeevnen for en bestemt egenskab, fordi der i mindst en medlemsstat ikke stilles lovbestemte krav for den pågældende egenskab (se direktiv 89/106/EØF, artikel 2, stk. 1, og - i givet fald - punkt 1.2.3 i basisdokumenterne). I sådanne tilfælde må fabrikanten ikke pålægges at kontrollere den pågældende egenskab, hvis han ikke ønsker at oplyse byggevarens ydeevne på det punkt.